b"\n_START_ARTICLE_\nHaganah\n_START_PARAGRAPH_\nHaganah (Hebraisk\xc2\xa0: \xd7\x94\xd7\x94\xd7\x92\xd7\xa0\xd7\x94) var en j\xc3\xb8disk paramilit\xc3\xa6r gruppe i den dav\xc3\xa6rende mandatomr\xc3\xa5de i Pal\xc3\xa6stina fra 1920 til 1948. Ber\xc3\xb8mte medlemmer af Haganah var Yitzhak Rabin, Ariel Sharon og Rehavam Zeevi._NEWLINE_Forg\xc3\xa6ngeren til Haganah var Hashomer, som blev etableret i 1909, og var en efterf\xc3\xb8lger af Bar-Giora, grundlagt i 1907. Bar-Giora bestod af en lille gruppe j\xc3\xb8diske indvandrere som vogtede j\xc3\xb8diske bos\xc3\xa6ttelser mod en \xc3\xa5rlig afgift. Denne gruppe havde aldrig over 100 medlemmer. Efter arabiske opt\xc3\xb8jer i 1920 og Jaffa-opt\xc3\xb8jerne i 1921 troede det j\xc3\xb8diske lederskab i Pal\xc3\xa6stina, at de ikke kunne stole p\xc3\xa5 den britiske administrations beskyttelse mod araberne, og derfor skabte j\xc3\xb8derne Haganah for at beskytte de mange j\xc3\xb8diske bos\xc3\xa6ttelser og kibbutzer._NEWLINE_Mellem 1920 og 1929, manglede Haganah en st\xc3\xa6rk central myndighed og koordinering. De forskellige enheder var lokale og d\xc3\xa5rligt bev\xc3\xa6bnede. De bestod hovedsagelig af j\xc3\xb8diske b\xc3\xb8nder, som vogtede egne g\xc3\xa5rde og i f\xc3\xa6llesskab vogtede deres kibbutzer. Efter pal\xc3\xa6stinensiske opt\xc3\xb8jer i 1929 \xc3\xa6ndrede Haganah sin rolle dramatisk: det blev en langt st\xc3\xb8rre organisation, som omfattede n\xc3\xa6sten alle de unge og voksne i de j\xc3\xb8diske bos\xc3\xa6ttelser, samt tusindvis af medlemmer fra byerne. De k\xc3\xb8bte ogs\xc3\xa5 v\xc3\xa5ben fra udlandet og lavede sine egne h\xc3\xa5ndgranater og enkelt milit\xc3\xa6rt udstyr, og forandrede sig fra en utr\xc3\xa6net milits til en vel tr\xc3\xa6net milit\xc3\xa6r enhed._NEWLINE_I 1931 skilte de mest militante medlemmer sig ud fra Haganah og dannede den mere militante organisation Irgun. Under 2. verdenskrig organiserede Haganah en ulovlig j\xc3\xb8disk indvandring til Pal\xc3\xa6stina. Cirka 100.000 j\xc3\xb8der blev bragt til Pal\xc3\xa6stina med 100-vis af skibe. Haganah organiserede tillige demonstrationer mod indvandringskvoterne fastsatte af det britiske Palestinamandat._NEWLINE_Den 28. maj 1948, mindre end to uger efter oprettelsen af staten Israel den 15. maj, grundlagde den provisoriske regering det israelske forsvar som skulle efterf\xc3\xb8lge Haganah. Haganah blev dermed omgjort til det, som siden er Israels forsvarsstyrker, Tzva Haganah le-Yisra'el (hebraisk \xd7\xa6\xd7\x91\xd7\x90 \xd7\x94\xd7\x94\xd7\x92\xd7\xa0\xd7\x94 \xd7\x9c\xd7\x99\xd7\xa9\xd7\xa8\xd7\x90\xd7\x9c), ofte forkortet til IDF (engelsk: Israel Defence Forces)."